病鶴行
作者：唐庚
朝代：宋

paragraphs: 鶴兮鶴兮何處來，秋江靜兮蘆花開。
波痕侵月白皚皚，千聲萬聲鳴哀哀。
不飛不翔不飲啄，骨瘠稜稜瘦如削。
冰姿玉質僅生存，雪羽霜毛半零落。
鶴兮鶴兮何鬱鬱，我知爾是沖天物。
芝田就養孤高情，瑤池洗出神仙骨。
傳聞仙島冥冥中，水晶甃作蓬萊宫。
祥煙瑞霧常濛濛，好將六翮摶仙風。